Karl Roll (prest)

Karl Jakob Roll (født 8. november 1829 i Trondhjem, død 27. oktober 1887 i Christiania) var en norsk teolog og prest. Han var tukthusprest i både Trondheim og Christiania, og er særlig husket for sitt arbeid som forstander for Misjonsskolen i Stavanger fra 1872 til 1878. Han fikk også et omdømme som en svært streng prest som stilte store krav både til seg selv og til sine menigheter og studenter.

Virke som prest
Han ble cand.theol. i 1855. Han ble stiftskapellan i Tromsø stift i 1858 og ble ordinert til prest 17. september 1858 i Tromsø domkirke (dagens Elverhøy kirke) av biskop Knud Gislesen. Han begynte sitt virke som prest i Alta samme år og bestyrte fra 1861 til 1864 prestegjeldene Alta, Talvik og Tana. I denne perioden hadde katolikkene en egen misjonsstasjon i distriktet, og Roll gikk med stor energi inn for å motvirke katolsk misjonering i området.

I 1865 ble han kateket ved Trondhjems Strafanstalter og i 1867 tukthusprest i Trondhjem. Han etablerte Magdalenastiftelsen i Trondhjem i 1868.

Han var forstander for Misjonsskolen i Stavanger fra 1872 til 1878 og fungerende sekretær (dvs. daglig leder) i Det Norske Misjonsselskap fra 1875 til 1876. I 1878 ble han tukthusprest i Christiania og fra 1882 var han residerende kapellan i Trefoldighetskirken i Christiania.

Roll beskrives som «meget nidkjær allerede i sin første Finnmarkstid». Han stilte strenge krav både til seg selv som prest og til andre. I Finnmark stilte han så store krav til menighetens kristendomskunnskap før han gav dem adgang til nattverden at hans strenghet skremte folk bort fra gudstjenestene, som opplevde raskt synkende besøkstall. Som følge av dette var han ikke ønsket av menigheten som sogneprest i Alta da embetet skulle besettes fast. Også som konfirmantlærer i Trefoldighetskirken i Christiania i senere år ble han beskrevet som meget streng. Hans store krav til seg selv beskrives som grunnen til at han aldri søkte et fast embete som sogneprest. Som forstander for Misjonsskolen innførte han en svært streng «Husorden».

Han utgav stridsskriftet Pavekirkens Historie i 1858 (nytt opptrykk 1894) som var inspirert av hans sammenstøt med katolikker i Finnmark i sine første år som prest.

Familie
Han var sønn av ordfører i Trondhjem Jacob Roll, bror av justisminister og høyesterettsdommer Ferdinand Roll og av industrimannen Oluf Nicolai Roll, og onkel til forfatteren Nini Roll Anker. Han var gift med Anna Johanna Parelius, som var datter av Jacob von der Lippe Parelius d.y. De var foreldre til idrettsfunksjonærene Emil Oluf Roll og Karl Roll. Han var dermed også tippoldefar til visesanger Ole Paus.

Referanser

Norske lutherske prester
Personer fra Trondheim kommune